CELEX: 32019D0584
Language: lv
Date: 2019-04-11 00:00:00
Title: Eiropadomes Lēmums (ES) 2019/584, kas pieņemts, vienojoties ar Apvienoto Karalisti (2019. gada 11. aprīlis), ar ko pagarina laikposmu saskaņā ar LES 50. panta 3. punktu

11.4.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 101/1
               
            
         EIROPADOMES LĒMUMS (ES) 2019/584,
         kas pieņemts, vienojoties ar Apvienoto Karalisti
         (2019. gada 11. aprīlis),
         ar ko pagarina laikposmu saskaņā ar LES 50. panta 3. punktu
         EIROPADOME,
         ņemot vērā Līgumu par Eiropas Savienību un jo īpaši tā 50. panta 3. punktu,
         tā kā:
         
                     (1)
                  
                  
                     Apvienotā Karaliste 2017. gada 29. martā Eiropadomei paziņoja par nodomu izstāties no Eiropas Savienības un Eiropas Atomenerģijas kopienas (“Euratom”) saskaņā ar Līguma par Eiropas Savienību 50. pantu, kas Euratom piemērojams atbilstoši Eiropas Atomenerģijas kopienas dibināšanas līguma 106.a pantam.
                  
               
                     (2)
                  
                  
                     Saskaņā ar LES 50. pantu Eiropas Savienība risināja sarunas ar Apvienoto Karalisti par līgumu, nosakot tās izstāšanās kārtību un ņemot vērā tās turpmākās attiecības ar Savienību.
                  
               
                     (3)
                  
                  
                     2018. gada 25. novembrī Eiropadome atbalstīja projektu Līgumam par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”) un apstiprināja Politisko deklarāciju, kurā izklāstīts satvars turpmākajām attiecībām starp Eiropas Savienību un Lielbritānijas un Ziemeļīrijas Apvienoto Karalisti. 2019. gada 11. janvārī Padome pieņēma Lēmumu (ES) 2019/274 (1) par Izstāšanās līguma parakstīšanu (2).
                  
               
                     (4)
                  
                  
                     Saskaņā ar LES 50. panta 3. punktu Līgumi valstij, kura izstājas, vairs nav saistoši no dienas, kad stājas spēkā Izstāšanās līgums, vai, ja tāds nav noslēgts, divus gadus pēc paziņojuma, ja vien Eiropadome, vienojoties ar attiecīgo dalībvalsti, vienprātīgi nenolemj šo laikposmu pagarināt.
                  
               
                     (5)
                  
                  
                     Apvienotā Karaliste ar 2019. gada 20. marta vēstuli iesniedza lūgumu pagarināt LES 50. panta 3. punktā paredzēto laikposmu līdz 2019. gada 30. jūnijam, lai finalizētu Izstāšanās līguma ratificēšanu.
                  
               
                     (6)
                  
                  
                     Ar Lēmumu (ES) 2019/476 (3) Eiropadome, vienojoties ar Apvienoto Karalisti, nolēma pagarināt laikposmu saskaņā ar LES 50. panta 3. punktu līdz 2019. gada 22. maijam, ja Pārstāvju palāta līdz 2019. gada 29. martam apstiprina Izstāšanās līgumu. Ja tas nenotiek, Eiropadome piekrita pagarinājumam līdz 2019. gada 12. aprīlim un norādīja, ka tā sagaida, ka pirms 2019. gada 12. aprīļa Apvienotā Karaliste norādīs turpmāko virzību, ko apsvērt Eiropadomē.
                  
               
                     (7)
                  
                  
                     Pārstāvju palāta līdz 2019. gada 29. martam Izstāšanās līgumu neapstiprināja.
                  
               
                     (8)
                  
                  
                     Apvienotā Karaliste ar 2019. gada 5. aprīļa vēstuli iesniedza lūgumu vēlreiz pagarināt LES 50. panta 3. punktā paredzēto laikposmu, kuru pagarinājusi Eiropadome, līdz 2019. gada 30. jūnijam, lai finalizētu Izstāšanās līguma ratificēšanu.
                  
               
                     (9)
                  
                  
                     Eiropadome 2019. gada 10. aprīlī piekrita vēlreizējam pagarinājumam, lai abas puses varētu ratificēt Izstāšanās līgumu. Šādam pagarinājumam vajadzētu būt tikai tik ilgam, cik nepieciešams, un jebkurā gadījumā ne ilgākam par 2019. gada 31. oktobri. Eiropadome arī atgādināja, ka saskaņā ar LES 50. panta 3. punktu Izstāšanās līgums var stāties spēkā agrākā datumā, ja puses savas attiecīgās ratifikācijas procedūras pabeidz pirms 2019. gada 31. oktobra. Līdz ar to vajadzētu būt tā, ka izstāšanās notiek tā mēneša pirmajā dienā, kas seko pēc ratifikācijas procedūru pabeigšanas, vai 2019. gada 1. novembrī, atkarībā no tā, kas iestājas agrāk.
                  
               
                     (10)
                  
                  
                     Nevar pieļaut, ka šis papildu pagarinājums apdraud Savienības un tās iestāžu normālu darbību. Turklāt tā sekas būs tādas, ka Apvienotā Karaliste līdz jaunajai izstāšanās dienai joprojām būs dalībvalsts ar pilnām tiesībām un pienākumiem saskaņā ar LES 50. pantu un ka Apvienotajai Karalistei ir tiesības jebkurā laikā atsaukt savu paziņojumu. Ja Apvienotā Karaliste 2019. gada 23.–26. maijā joprojām būs dalībvalsts un ja tā līdz 2019. gada 22. maijam nebūs ratificējusi Izstāšanās līgumu, tai būs pienākums rīkot Eiropas Parlamenta vēlēšanas saskaņā ar Savienības tiesībām. Ja minētās vēlēšanas Apvienotajā Karalistē nenotiks, pagarinājumam būtu jābeidzas 2019. gada 31. maijā. Eiropadome pieņem zināšanai Apvienotās Karalistes apņemšanos konstruktīvi un atbildīgi rīkoties visā pagarinājuma laikposmā saskaņā ar lojālas sadarbības pienākumu un sagaida, ka Apvienotā Karaliste šo apņemšanos un Līgumā noteikto pienākumu izpildīs veidā, kas atspoguļo tās kā dalībvalsts, kura izstājas, stāvokli. Šajā nolūkā Apvienotā Karaliste sekmē Savienības uzdevumu izpildi un atturas no jebkādiem pasākumiem, kas varētu apdraudēt Savienības mērķu sasniegšanu, jo īpaši tad, kad Apvienotā Karaliste piedalās Savienības lēmumu pieņemšanas procesos.
                  
               
                     (11)
                  
                  
                     Pašreizējo pilnvaru termiņš Savienības iestāžu, struktūru, biroju un aģentūru locekļiem, kuri izvirzīti, iecelti vai ievēlēti saistībā ar Apvienotās Karalistes dalību Savienībā, beigsies, tiklīdz Līgumi Apvienotajai Karalistei vairs nebūs piemērojami, t. i., izstāšanās dienā.
                  
               
                     (12)
                  
                  
                     Šis pagarinājums izslēdz jebkādu iespēju, ka Izstāšanās līgums tiek atvērts no jauna. Jebkādiem Apvienotās Karalistes vienpusējiem apņemšanās paudumiem, paziņojumiem vai citiem aktiem vajadzētu būt saderīgiem ar Izstāšanās līguma burtu un garu, un tie nedrīkst kavēt tā īstenošanu. Šādu pagarinājumu nevar izmantot, lai sāktu sarunas par turpmākajām attiecībām.
                  
               
                     (13)
                  
                  
                     Eiropadome pārskatīs progresu tās sanāksmē 2019. gada jūnijā.
                  
               
                     (14)
                  
                  
                     Kā paredzēts LES 50. panta 4. punktā, Apvienotā Karaliste nav piedalījusies ne Eiropadomes pārrunās par šo lēmumu, ne tā pieņemšanā. Tomēr, kā izklāstīts 2019. gada 11. aprīļa vēstulē no Apvienotās Karalistes pastāvīgā pārstāvja Eiropas Savienībā Sir Tim Barrow, Apvienotā Karaliste saskaņā ar LES 50. panta 3. punktu ir piekritusi minētajā pantā norādītā laikposma pagarinājumam un šim lēmumam,
                  
               IR PIEŅĒMUSI ŠO LĒMUMU.
         
            1. pants
            LES 50. panta 3. punktā paredzēto laikposmu, kas pagarināts ar Eiropadomes Lēmumu (ES) 2019/476, ar šo pagarina vēl līdz 2019. gada 31. oktobrim.
         
         
            2. pants
            Šis lēmums stājas spēkā tā pieņemšanas dienā.
            Šo lēmumu beidz piemērot 2019. gada 31. maijā, ja Apvienotā Karaliste nav rīkojusi Eiropas Parlamenta vēlēšanas saskaņā ar piemērojamajām Savienības tiesībām un līdz 2019. gada 22. maijam nav ratificējusi Izstāšanās līgumu.
         
         
            Briselē, 2019. gada 11. aprīlī
            
               
                  Eiropadomes vārdā –
               
               
                  priekšsēdētājs
               
               D. TUSK
            
         
         
            (1)  Padomes Lēmums (ES) 2019/274 (2019. gada 11. janvāris) par to, lai Eiropas Savienības un Eiropas Atomenerģijas kopienas vārdā parakstītu Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (OV L 47 I, 19.2.2019., 1. lpp.).
         
            (2)  Izstāšanās līguma teksts, kas pievienots Lēmumam (ES) 2019/274, tika publicēts OV C 66 I, 19.2.2019., 1. lpp.
         
         
            (3)  Eiropadomes Lēmums (ES) 2019/476, kas pieņemts, vienojoties ar Apvienoto Karalisti (2019. gada 22. marts), ar ko pagarina laikposmu saskaņā ar LES 50. panta 3. punktu (OV L 80 I, 22.3.2019., 1. lpp.).